Viceprimarul Capitalei și avocatul lui Gigi Becali, Aurelian Bădulescu, și primarul Sectorului 6 și președintele PSD București, Gabriel Mutu, au fost protagoniștii unui scandal care se pare că s-a lăsat și cu lovituri în biroul PSD din cadrul Primăriei. Pentru a aplana conflictul, au intervenit agenții Poliției Locale.

Poliția Locală a fost chemată să aplaneze conflictul care a izbuncnit între cei doi. În momentul în care jurnalistul MEDIAFAX a ajuns la fața locului, viceprimarul Capitalei, Aurelian Bădulescu, striga către primarul Sectorului 6: „Tu ai dat primul!”.

Incidentul vine pe fondul scandalului iscat de retragerea sprijinului politic de către PSD pentru Aurelian Bădulescu. Gabriel Mutu a cerut în CGMB de joi să fie introdusă pe ordinea de zi a ședinței proiect de hotărâre ce prevede destituirea lui Aurelian Bădulescu din funcția de viceprimar al Capitalei.

Ulterior, cei doi s-au retras în biroul PSD din cadrul Primăriei unde ar fi avut loc incidentul.

În cele din urmă, viceprimarul Aurelian Bădulescu a declarat că între el și primarul Gabriel Mutu, a fost de fapt o bătaie, în biroul PSD din cadrul Primăriei, subliniind că cel din urmă l-a atacat primul, cu o sticlă cu apă, atunci când a rămas fără argumente juridice privind eliminarea lui Bădulescu din funcție: „În fața lipsei de argument juridic, în contradictoriu cu mine, pe elemente de drept și de statut, a înțeles să arunce asupra mea cu o sticlă plină cu apă, lovindu-mă în zona feței, moment în care, cu siguranță a trebuit să reacționez în sensul în care mi se pare că am reacționat fără să mă temperez, în sensul în care m-am apărat. (…) Acolo a ieșit o încrâncenare, un clinci din care fiecare a înțeles ce a înțeles. Da, acesta este adevărul. Nu vreau să-l fac de râs pe domnul președinte al organizației municipale interimare pe București. Asta a făcut”, a declarat viceprimarul Aurelian Bădulescu.

Întrebat dacă a fost, de fapt, o bătaie între el și Gabriel Mutu, Bădulescu a răspuns: „Mai pe românește, da”.

Viceprimarul Bădulescu a declarat cu o seară în urmpă că a mințit la Parchetul General în cadrul audierilor legate de protestul din 10 august 2018 pentru a apăra partidul.

Cine e Aurelian Bădulescu

Aurelian Bădulescu (reprezentant al Alianței PSD – UNPR), avocatul lui Gigi Becali și al gorilelor acestuia în cazul sechestrării de persoane din 2009, a fost ales în 2016 viceprimar al Bucureștiului, oraș unde primar a fost aleasă Gabriela Vrânceanu Firea Pandele, fina aceluiași Gigi Becali.

În 2009, când gărzile de corp ale lui Gigi Becali au urmărit prin oraș și sechestrat hoții care-i furaseră mașina latifundiarului, procurorii au dispus reținerea patronului de la Steaua. Bădulescu afirma pentru Mediafax, la vremea respectivă, că anchetatorii n-au prezentat nicio probă care să justifice măsura reținerii lui Becali.

Pe 11 februarie 2013, după patru ani în care s-a trecut prin toate instanțele din România, Gigi Becali a fost condamnat definitiv, de completul de cinci judecători al Înaltei Curți de Casație și Justiție, la trei ani de închisoare cu suspendare în dosarul sechestrării de persoane. Împreună cu patronul FCSB au mai fost condamnați atunci bodyguarzii Ștefan Dediu, Cătălin Zmărăndescu, Mihai Mila și Marcel Popa – toți, la câte trei ani de închisoare cu suspendare. O a șasea persoană, Romului Dumitrescu, a fost atunci condamnată la doi ani de închisoare cu suspendare pentru complicitate la lipsire de libertate.